Íslenska kvennalandsliðið í handbolta hélt til Svíþjóðar í morgun þar sem liðið mun mæta heimamönnum á fimmtudag. Leikurinn er hluti af undankeppni Evrópumótsins í handbolta.
Arnar Pétursson, landsliðsþjálfari, hefur valið þá 16 leikmenn sem munu taka þátt í leiknum en tveir nýliðar eru í hópnum, þær Berglind Þorsteinsdóttir úr HK og Elísa Elíasdóttir úr ÍBV. Þrír leikmenn úr nítján kvenna æfingahópnum sem Arnar valdi í síðustu viku urðu eftir heima, þær Saga Sif Gísladóttir, markvörður úr Val, auk nýkrýndra Íslandsmeistara KA/Þórs, Aldísar Ástu Heimisdóttur og Ásdísar Guðmundsdóttur. Liðsfélagi þeirra Rut Arnfjörð Jónsdóttir mun leika sinn hundraðasta landsleik á fimmtudag. Leikurinn gegn Svíþjóð hefst klukkan 17 og verður í beinni útsendingu á RÚV. Liðið mun svo mæta Serbíu í sömu keppni á Ásvöllum á sunnudag.
Úrvalsdeildarliðið Watford hefur ráðið Ítalann Claudio Ranieri sem knattspyrnustjóra. Hann tekur við af Xisco Munoz sem var látinn fara á sunnudag en liðið hefur aðeins unnið tvo af fyrstu sjö leikjum tímabilsins og er í 14. sæti deildarinnar.
Ranieri kemur til Watford frá Sampdoria í ítölsku deildinni. Síðast þegar hann þjálfaði lið í ensku úrvalsdeildinni gerði hann það að meisturum en undir hans stjórn lyfti Leicester titlinum tímabilið 2015-16. Liðinu gekk hins vegar ekki jafn vel tímabilið 2016-17 og hann var því rekinn.
Níu evrópskar landsdeildir og knattspyrnusambönd, auk Evrópusamtaka félagsliða og evrópska knattspyrnusambandsins, skrifuðu í gær undir yfirlýsingu til FIFA þar sem áform um að halda heimsmeistaramót á tveggja ára fresti eru gagnrýnd. Óskað er eftir samtali við hlutaðeigandi þar sem afleiðingar slíkra breytinga verði ræddar. Samböndin segja að áætlanir FIFA um að halda heimsmeistaramót karla og kvenna á tveggja ára fresti muni hafa skaðleg áhrif á þróun kvennafótbolta. Meðal þess sem nefnt er í yfirlýsingunni eru áhyggjur varðandi það að bæta við enn fleiri leikjum í nú þegar þéttskipað landsliðsdagatal í kvennaboltanum og þau skaðlegu áhrif á sýnileika kvennaboltans sem fleiri karlaleikir á dagatalinu gætu haft.